CELEX: 52015PC0237
Language: lv
Date: 2015-05-27
Title: Priekšlikums PADOMES ĪSTENOŠANAS LĒMUMS, ar kuru groza Īstenošanas lēmumu 2013/463/ES, ar ko apstiprina Kipras makroekonomikas korekciju programmu

EIROPAS KOMISIJA
            Brisel?, 27.5.2015
            COM(2015) 237 final
            2015/0122(NLE)
            Priekšlikums
            PADOMES ĪSTENOŠANAS LĒMUMS,
            ar kuru groza Īstenošanas lēmumu 2013/463/ES, ar ko apstiprina Kipras makroekonomikas korekciju programmu 
            
               
         
         
            
               PASKAIDROJUMA RAKSTS
            
            
               Kipra 2012. gada 25. jūnijā iesniedza pieprasījumu finanšu palīdzības saņemšanai no Eiropas Stabilizācijas mehānisma (ESM). Padome 2013. gada 25. aprīlī (Padomes Lēmums 2013/236/ES) nolēma, ka Kiprai stingri jāīsteno makroekonomikas korekciju programma, ar kuru tiek novērsti konkrētie riski, ko Kipra rada eurozonas stabilitātei, un jācenšas ātri atjaunot valstī stabilu un ilgtspējīgu ekonomikas un finanšu stāvokli. Pēc Regulas (ES) Nr. 472/2013 stāšanās spēkā Padomes Lēmums 2013/236/ES tika aizstāts ar Īstenošanas lēmumu 2013/463/ES. 
            
            
               ESM valde 2013. gada 24. aprīlī nolēma principā piešķirt Kiprai stabilitātes atbalstu un apstiprināja Saprašanās memorandu par īpašiem ekonomikas politikas nosacījumiem (“Saprašanās memorands”) un to, ka to paraksta Komisija ESM vārdā. 2013. gada 8. maijā ESM direktoru padome apstiprināja finanšu palīdzības līgumu. Triju gadu programma aptver laika posmu no 2013. gada vidus līdz 2016. gada 31. martam.
            
            
               Makroekonomikas korekciju programmas mērķis ir atgūt finanšu tirgu uzticību, atjaunot stabilu makroekonomisko līdzsvaru un ļaut ekonomikai atgriezties uz ilgtspējīgas izaugsmes ceļa. Lai sasniegtu šos mērķus, programmas pamatā ir trīs pīlāri. Pirmais pīlārs ir finanšu nozares stratēģija, kuras pamatā ir finanšu iestāžu pārstrukturēšana un racionalizēšana un nozares uzraudzības pastiprināšana ar mērķi novērst kapitāla un likviditātes nepietiekamību. Otrais pīlārs ir vērienīga fiskālās konsolidācijas stratēģija, kuras pamatā ir 2012. gadā uzsāktie konsolidācijas pasākumi, jo īpaši izmantojot pasākumus, lai samazinātu kārtējos primāros izdevumus, palielinātu valsts ieņēmumus, uzlabotu publiskā sektora darbību un saglabātu fiskālo konsolidāciju vidējā termiņā. Mērķis ir novērst pārmērīgo vispārējās valdības budžeta deficītu un panākt valsts bruto parāda pret IKP attiecības stabilu samazināšanos vidējā termiņā. Iestādes ir apņēmušās līdz 2016. gadam samazināt deficītu līdz apjomam, kas nepārsniedz 3 % no IKP. Būtu jāturpina pareizi īstenot struktūrfondus un citus ES fondus, kā arī ES politikas iniciatīvas, kuru mērķis ir veicināt nodarbinātību un izaugsmi. Tas veicinās Kipras ilgtermiņa izaugsmi. Trešais pīlārs ir vērienīga strukturālo reformu programma, lai atbalstītu konkurētspēju un ilgtspējīgu un līdzsvarotu izaugsmi saskaņā ar 2012. gadā Kiprai adresētajiem konkrētajiem ieteikumiem un ļautu pārvarēt makroekonomikas nelīdzsvarotību. Paturot prātā Padomes 2013. gada 22. aprīļa ieteikumu par garantijas jauniešiem izveidi
                  1
               , būtu jāveicina jauniešiem pieejamās iespējas un viņu nodarbināmības izredzes. 
            
            
               Saskaņā ar Īstenošanas lēmuma 2013/463/ES 1. panta 2. punktu Komisija sadarbībā ar ECB un vajadzības gadījumā ar SVF ir veikusi sesto pārskatu, lai novērtētu progresu, īstenojot pieņemtos pasākumus, kā arī šo pasākumu efektivitāti un ekonomisko un sociālo ietekmi. Tā rezultātā dienestu līmenī tika panākta vienošanās par Saprašanās memoranda atjauninājumu finanšu nozares reformas, fiskālās politikas un strukturālo reformu jomā. Attiecībā uz finanšu sektoru pēc ārējo ierobežojošo pasākumu pilnīgas liberalizācijas 2015. gada 6. aprīlī Kipras iestādes apņēmās turpināt rūpīgi uzraudzīt likviditātes situāciju banku nozarē. Turklāt pārskatītajā Saprašanās memorandā prasīti papildu pasākumi, lai risinātu uzņēmumu un mājsaimniecību parādsaistību jautājumu un vēl vairāk stiprinātu ilgtermiņa ilgtspējīgu privātā sektora parāda pārstrukturēšanas sistēmu, tostarp saistībā ar mērķvērtībām ienākumus nenesošo aizdevumu pārstrukturēšanai un stratēģiskas saistību neizpildes pētījumu. Turklāt tiek prasīti pasākumi, lai reformētu pensiju un apdrošināšanas uzraudzību. Attiecībā uz jauno maksātnespējas un piespiedu atsavināšanas regulējumu pārskatītajā Saprašanās memorandā paredzēts, ka iestādēm pastāvīgi jāuzrauga regulējuma īstenošana un sniegums un jānodrošina, ka tiek atbalstīti regulējuma mērķi un principi, kā arī vajadzības gadījumā jāpieņem grozījumi. Tajā ir ietverti arī divi prioritāri pasākumi, proti, iesniegt juridisku priekšlikumu, kas ļautu pārdot aizdevumus, un juridisku priekšlikumu, kas nodrošinātu, ka izsniegtie īpašumtiesības apliecinošie dokumenti īpašuma pircējiem tiek nodoti nekavējoties, vienlaikus nodrošinot aizsardzību pret ļaunprātīgu izmantošanu. 
            
            
               Attiecībā uz fiskālo politiku, lai atspoguļotu fiskālo sniegumu 2015. gada pirmajā ceturksnī, 2015. gada primārās bilances mērķvērtība būtu jāpārskata tā, lai tā pārsniegtu vismaz 264 miljonus euro (1,5 % no IKP), un primārā pārpalikuma mērķvērtība 2016.–2018. gadam būtu jākoriģē, lai tā arī turpmāk atbilstu Stabilitātes un izaugsmes paktā noteiktajai korekcijai. Fiskāli strukturālo un strukturālo reformu jomā pārskatītais Saprašanās memorands tagad paredz īstenot valsts veselības sistēmu (NHS) līdz 2017. gadam. Attiecībā uz ieņēmumu administrēšanu un nodokļu saistību izpildi Saprašanās memorands paredz jaunās integrētās nodokļu aģentūras darbības nodrošināšanu, izveidojot vienotu reģistrācijas procesu un apstiprinot jaunu nodokļu procedūras kodeksu. Attiecībā uz valsts pārvaldes reformu pārskatītajā Saprašanās memorandā, ņemot vērā horizontālo pārskatu, noteikts, ka 2015. gadā jāpieņem reformu plāns, kurā risināts algu noteikšanas mehānisma jautājums, ar kuru tiek ieviesta jauna novērtēšanas un amatā paaugstināšanas sistēma un uzlabota personāla mobilitāte. Attiecībā uz sociālās labklājības reformu pārskatītajā Saprašanās memorandā paredzēts, ka jāsniedz vienots pārskats par pabalstiem, pamatojoties uz kuru uzraudzības struktūrvienība pabeigs novērtējuma ziņojumu par labklājības sistēmas reformu. Tajā arī prasīts iestādēm iesniegt priekšlikumus par invaliditātes un studentu pabalstu konsolidāciju. Attiecībā uz mājokļu tirgus regulējumu ir iekļautas turpmākas prasības, lai paātrinātu īpašumtiesības apliecinošo dokumentu izsniegšanu. Tūrisma jomā tiks sagatavots pētījums, lai to varētu izmantot valsts tūrisma stratēģijā Rīcības plāna izaugsmei ietvaros. Enerģētikas jomā iestādes izvēlēsies vēlamo risinājumu attiecībā uz gāzes un elektroenerģijas normatīvo režīmu un tirgus organizāciju saskaņā ar norisēm saistībā ar Kipras Elektroenerģijas iestādes (EAC) sadali. 
            
            
               Ierosinātais lēmums nodrošinās pilnīgu konsekvenci starp Līgumā par Eiropas Savienības darbību (LESD) paredzēto Eiropas Savienības daudzpusējās uzraudzības sistēmu un politikas nosacījumiem, kuri ir ekonomikas korekciju programmas pamatā. Sevišķi Regulas (ES) Nr. 472/2013 10. pantā paredzēta konsekvence ziņošanas un uzraudzības pienākumos. 
            
            
               2015/0122 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar kuru groza Īstenošanas lēmumu 2013/463/ES, ar ko apstiprina Kipras makroekonomikas korekciju programmu 
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Eiropas Parlamenta un Padomes 2013. gada 21. maija Regulu (ES) Nr. 472/2013 par to eurozonas dalībvalstu ekonomiskās un budžeta uzraudzības pastiprināšanu, kurās ir vai kurām draud nopietnas finanšu stabilitātes grūtības
                  2
               , un jo īpaši tās 7. panta 2. un 5. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Regulu (ES) Nr. 472/2013 piemēro dalībvalstīm, kuras tās spēkā stāšanās brīdī jau saņem finanšu palīdzību, tostarp no Eiropas Stabilizācijas mehānisma (ESM).
            
            
               (2)Regulā (ES) Nr. 472/2013 izklāstīti noteikumi dalībvalstu, kas saņem finanšu palīdzību, makroekonomikas korekciju programmas apstiprināšanai, kuriem jābūt saskaņā ar Līgumu par ESM izveidi. 
            
            
               (3)Pēc Kipras 2012. gada 25. jūnija finanšu palīdzības pieprasījuma no ESM Padome 2013. gada 25. aprīlī ar Lēmumu 2013/236/ES
                  3
                nolēma, ka Kiprai strikti jāīsteno makroekonomikas korekciju programma.
            
         
         
            
               (4)ESM valde 2013. gada 24. aprīlī nolēma principā piešķirt Kiprai stabilitātes atbalstu un apstiprināja Saprašanās memorandu par īpašiem ekonomikas politikas nosacījumiem un to, ka to paraksta Komisija ESM vārdā.
            
            
               (5)Pēc Regulas (ES) Nr. 472/2013 stāšanās spēkā makroekonomikas korekciju programma tika pieņemta kā Padomes īstenošanas lēmums
                  4
               . Juridiskās skaidrības un juridiskās noteiktības labad šī programma tika pieņemta no jauna, pamatojoties uz Regulas (ES) Nr. 472/2013 7. panta 2. punktu. Programma pēc būtības bija identiskai tai, kas tika pieņemta ar Padomes Lēmumu 2013/236/ES, taču tajā tika ietverti arī saskaņā ar Lēmuma 2013/236/ES 1. panta 2. punktu veiktā pārskata rezultāti. Vienlaikus tika atcelts Padomes Lēmums 2013/236/ES.
            
            
               (6)Padomes Īstenošanas lēmums 2013/463/ES jau tika grozīts ar Lēmumu 2014/169/ES un Lēmumu 2014/919/ES. Ņemot vērā jaunākās norises, tas atkal būtu jāgroza.
            
            
               (7)Saskaņā ar Padomes Īstenošanas lēmuma 2013/463/ES 1. panta 2. punktu Komisija sadarbībā ar ECB un SVF ir veikusi sesto pārskatu, lai novērtētu progresu, īstenojot pieņemtos pasākumus, kā arī šo pasākumu efektivitāti un ekonomisko un sociālo ietekmi. Tādēļ būtu jāveic pārmaiņas finanšu sektora reformu, fiskālās politikas un strukturālo reformu jomā, kas atspoguļo Kipras iestāžu līdz 2015. gada pirmajam ceturksnim veiktos pasākumus, jo īpaši attiecībā uz šādiem elementiem: (i) likviditātes situācijas banku nozarē turpmāka rūpīga uzraudzība; (ii) regulējuma racionalizēšana un apdrošināšanas uzņēmumu un pensiju fondu pārraudzība; (iii) turpmāki pasākumi, lai stiprinātu banku pārvaldību attiecībā uz ienākumus nenesošiem aizdevumiem un nodrošinātu ilgtermiņa ilgtspējīgus pārstrukturēšanas risinājumus, tostarp mērķvērtības ienākumus nenesošo aizdevumu pārstrukturēšanai un stratēģiskas saistību neizpildes pētījums; (iv) juridiska priekšlikuma, kas ļautu pārdot aizdevumus, iesniegšana; (v) juridiska priekšlikuma, kas nodrošinātu izsniegto īpašumtiesības apliecinošo dokumentu nekavējošu nodošanu un vienlaikus sniegtu aizsardzību pret ļaunprātīgu izmantošanu, iesniegšana; (vi) maksātnespējas un piespiedu atsavināšanas regulējuma īstenošanas un snieguma pastāvīga uzraudzība, nodrošinot, ka tiek atbalstīti regulējuma mērķi un principi; (vii) lai atspoguļotu fiskālo sniegumu 2015. gada pirmajā ceturksnī – 2015. gada primārās bilances mērķvērtības pārskatīšanai, lai tā pārsniegtu vismaz 264 miljonus euro (1,5 % no IKP) un turpmākajām korekcijām attiecībā uz primārā pārpalikuma mērķvērtību 2016.–2018. gadam arī turpmāk jāatbilst Stabilitātes un izaugsmes paktā noteiktajai korekcijai; (viii) valsts veselības sistēmas (NHS) pilnīga īstenošana līdz 2017. gadam; (ix) jaunās integrētās nodokļu aģentūras darbības nodrošināšana, izveidojot vienotu reģistrācijas procesu un apstiprinot jaunu nodokļu procedūras kodeksu; (x) reformu plāna pieņemšana attiecībā uz valsts pārvaldes reformu, kā rezultātā tiktu uzlabots algu noteikšanas mehānisms, ieviesta jauna personāla vērtēšanas un amatā paaugstināšanas sistēma un palielināta personāla mobilitāte; (xi) invaliditātes un studentu pabalstu konsolidācija; (xii) papildu prasību paātrināt īpašumtiesību apliecinošo dokumentu izsniegšanu iekļaušana mājokļu tirgus noteikumos; (xiii) pētījuma sagatavošana, lai to varētu izmantot valsts tūrisma stratēģijā Rīcības plāna izaugsmei ietvaros; un (xiv) gāzes un elektroenerģijas normatīvā režīma izvēle un tirgus organizācija, kā arī turpmāks progress attiecībā uz Kipras Elektroenerģijas iestādes (Electricity Authority of Cyprus – EAC) atsaisti.
            
            
               (8)Visā Kipras visaptverošo politikas pasākumu kopuma īstenošanas gaitā Komisijai būtu jāsniedz papildu stratēģiski ieteikumi un tehniskā palīdzība konkrētās jomās. Dalībvalsts, kas īsteno makroekonomikas korekciju programmu un saskaras ar nepietiekamu administratīvo kapacitāti, var lūgt tehnisko palīdzību Komisijai, kura šim nolūkam var izveidot ekspertu grupas.
            
            
               (9)Kipras pārvaldes iestādēm saskaņā ar spēkā esošajiem valsts noteikumiem un praksi makroekonomikas korekciju programmas sagatavošanā, īstenošanā, uzraudzībā un novērtēšanā būtu jāuzklausa sociālo partneru un pilsoniskās sabiedrības organizāciju viedoklis,
            
            
               IR PIEŅĒMUSI ŠO LĒMUMU.
            
            
               1. pants
            
            
               Īstenošanas lēmuma 2013/463/ES 2. pantu groza šādi: 
            
            
               (1)
                     panta 5. punktu aizstāj ar šādu:
            
            
               "5.
                     Lai atjaunotu finanšu sektora stabilitāti, Kipra turpina īstenot banku nozares un kooperatīvo kredītiestāžu nozares pārstrukturēšanu, turpina nostiprināt uzraudzību un regulējumu, ņemot vērā arī VUM nozīmi, un veic parāda pārstrukturēšanas regulējuma reformu, vienlaikus saglabājot finanšu stabilitāti.
            
            
               Programmā paredz šādus pasākumus un rezultātus:
            
            
               (a) nodrošināt, ka banku nozares likviditātes situācija tiek rūpīgi uzraudzīta tikai tik ilgi, cik tas ir absolūti nepieciešams, lai mazinātu būtisku apdraudējumu finanšu sistēmas stabilitātei. Vietējo banku, kuras atkarīgas no centrālās bankas finansējuma vai saņem valsts atbalstu, finansējums un kapitāla plāni reāli atspoguļo sagaidāmo parādsaistību samazināšanos banku nozarē un samazina atkarību no aizņēmumiem no centrālās bankas, vienlaikus izvairoties no aktīvu pāragras pārdošanas un kredītresursu trūkuma;
            
            
               (b) pielāgot obligātās kapitāla prasības, ievērojot bilances novērtējuma parametrus un visaptverošo novērtējumu;
            
            
               (c) ja citi pasākumi ir nepietiekami, bankas ar kapitāla deficītu var lūgt rekapitalizācijas atbalstu no valsts, ievērojot valsts atbalsta procedūras. Bankas, kurām ir pārstrukturēšanas plāni, ziņo par sasniegto šo plānu īstenošanā; 
            
            
               (d) nodrošināt kredītu reģistra pilnīgu darbību;
            
            
               (e) ņemot vērā pāreju uz VUM, nodrošināt normatīvā regulējuma pilnīgu īstenošanu attiecībā uz aizdevumu izsniegšanu, aktīvu vērtības samazināšanos un uzkrājumiem;
            
            
               (f) nodrošināt, ka bankas regulāri informē iestādes un tirgus par savas darbības pārstrukturēšanas gaitu;
            
            
               (g) nodrošināt pārvaldības direktīvas pārskatīšanu, cita starpā nosakot sadarbību starp banku iekšējās revīzijas struktūrām un banku uzraugiem;
            
            
               (h) nostiprināt banku pārvaldību, tostarp aizliedzot izsniegt aizdevumus neatkarīgiem valdes locekļiem vai ar tiem saistītām personām;
            
         
         
            
               (i) nodrošināt vajadzīgo personālu un grozījumus, ņemot vērā jauno atbildību, kuru uzņēmusies Kipras Centrālā banka (KCB), jo īpaši attiecībā uz noregulējuma un uzraudzības funkcijām, un vienoto noteikumu kopuma, tostarp Eiropas Parlamenta un Padomes Direktīvas 2014/59/ES(*) un Eiropas Parlamenta un Padomes Direktīvas 2014/49/ES(**), transponēšanu valsts tiesību aktos;
            
            
               (j) apdrošināšanas uzņēmumu un pensiju fondu regulējuma un pārraudzības racionalizēšana;
            
            
               (k) nostiprināt ieņēmumus nenesošo aizdevumu pārvaldību, ņemot vērā VUM attīstību un termiņus. Tajā ietverti šādi elementi: KCB izvirzīto pārstrukturēšanas mērķu uzraudzība un publicēšana; pasākumi, kas ļauj aizdevējiem iegūt pienācīgu finanšu informāciju par aizņēmēju finansiālo situāciju, kā arī pieprasīt, saņemt atļauju un realizēt saistības neizpildījušo aizņēmēju finanšu aktīvu un ieņēmumu atsavināšanu; pasākumi, kas ļauj aizdevējiem nodot trešām personām esošos aizdevumus līdz ar visiem nodrošinājumiem un vērtspapīriem bez nepieciešamības saņemt aizņēmēja piekrišanu un atvieglo to; 
            
            
               (l) tiesību akti, kas nodrošina izsniegto īpašumtiesības apliecinošo dokumentu ātru nodošanu īpašuma pircējiem, vienlaikus nodrošinot aizsardzību pret ļaunprātīgu izmantošanu;
            
            
               (m) samazināt ierobežojumus attiecībā uz nodrošinājuma realizāciju, jo īpaši nodrošinot piespiedu atsavināšanas sistēmas raitu un efektīvu darbību; papildus tam īsteno un papildina uzņēmumu un privātpersonu maksātnespējas procedūru visaptverošo reformu, tostarp jebkādus nepieciešamos papildu administratīvos aktus un noteikumus. Jaunā maksātnespējas regulējuma īstenošanu un sniegumu pastāvīgi uzrauga, lai nodrošinātu, ka tiek atbalstīti tā mērķi un principi, un vajadzības gadījumā tiks ierosināti grozījumi. Turklāt līdz 2016. gada sākumam veic privātā sektora parāda pārstrukturēšanas tiesiskā regulējuma vispusīgu pārskatu, un sagatavo regulējuma labojumu rīcības plānu, lai novērstu jebkādas nepilnības. Formulē ieteikumus par Civilprocesa kodeksu un tiesu reglamentu, lai nodrošinātu piespiedu atsavināšanas tiesību aktu un jaunās maksātnespējas regulējuma raitu un efektīvu darbību, kā arī, lai uzlabotu izskatīšanas tiesā tempu un samazinātu neizskatīto lietu skaitu tiesās;
            
            
               (n) pabeigt saskaņot kooperatīvo kredītiestāžu regulējumu un uzraudzību ar komercbanku regulējumu un uzraudzību;
            
            
               (o) nodrošināt, lai Sadarbības grupa paredzētu savlaicīgu un pilnīgu pieņemtā pārstrukturēšanas plāna īstenošanu un veiktu turpmākus pasākumus, lai uzlabotu tās darbības spējas, jo īpaši nokavēto maksājumu pārvaldības, informācijas sistēmu pārvaldības, vadības un pārvaldības spēju jomā;
            
            
               (p) turpināt stiprināt noziedzīgi iegūtu līdzekļu legalizācijas novēršanas regulējumu un īstenot rīcības plānu, ar ko nodrošina uzlabotas prakses izmantošanu attiecībā uz klienta uzticamības pārbaudi un uzņēmumu pārredzamību saskaņā ar paraugpraksi;
            
            
               (*) Eiropas Parlamenta un Padomes Direktīva 2014/59/ES (2014. gada 15. maijs), ar ko izveido kredītiestāžu un ieguldījumu brokeru sabiedrību atveseļošanas un noregulējuma režīmu un groza Padomes Direktīvu 82/891/EEK un Eiropas Parlamenta un Padomes Direktīvas 2001/24/EK, 2002/47/EK, 2004/25/EK, 2005/56/EK, 2007/36/EK, 2011/35/ES, 2012/30/ES un 2013/36/ES, un Eiropas Parlamenta un Padomes Regulas (ES) Nr. 1093/2010 un (ES) Nr. 648/2012 (OV L 173, 12.6.2014., 190. lpp.). 
            
            
               (**) Eiropas Parlamenta un Padomes Direktīva 2014/49/ES (2014. gada 16. aprīlis) par noguldījumu garantiju sistēmām (OV L 173, 12.6.2014., 149. lpp.)."
                     
            
            
               (2)
                     iekļauj šādu punktu:
            
            
               "7.b
                     Fiskālajā politikā 2017.–2018. gadā Kipras pārvaldes iestādes cenšas sasniegt tādu vispārējās valdības bilanci, kas nodrošinās parāda atmaksājamību un atbilst korekcijai, kas paredzēta Stabilitātes un izaugsmes paktā."
            
            
               (3)
                     ar šādu tekstu aizstāj 8. punkta h) apakšpunktu:
            
            
               "(h)
                     valsts pārvaldes reforma nolūkā uzlabot tās darbību un efektivitāti, jo īpaši pārskatot valsts pārvaldes apmēru un funkciju sadali tajā, uzlabojot algu noteikšanas mehānismu, ieviešot jaunas personāla novērtēšanas un amatā paaugstināšanas sistēmas un palielinot personāla mobilitāti, lai nodrošinātu valsts resursu efektīvu izmantošanu un kvalitatīvu pakalpojumu sniegšanu iedzīvotājiem;".
            
            
               (4)
                     minētā panta 12. un 13. punktu aizstāj ar šādiem punktiem:
            
            
               "12.
                     Kipra nodrošina to, ka tiek samazināta kavēšanās īpašumtiesības apliecinošu dokumentu izsniegšanā, un racionalizē procedūras, lai nodrošinātu jaunu ēku sertifikātu un īpašumtiesības apliecinošo dokumentu ātru un efektīvu izsniegšanu.
            
            
               13.
                     Kipra rīcības plāna izaugsmei ietvaros veic pasākumus, lai stiprinātu tās tūrisma nozares konkurētspēju, proti, īstenojot tūrisma nozares rīcības plānu, apzinot šķēršļus konkurencei tūrisma nozarē, pieņemot jaunu valsts tūrisma stratēģiju un īstenojot aviopolitikas stratēģiju, ņemot vērā ES aviācijas ārpolitiku un ES aviācijas nolīgumus, vienlaikus nodrošinot pietiekamu gaisa satiksmi."
            
            
               (5)
                     panta 16. punktu aizstāj ar šādu:
            
            
               "16.
                     Kipra īsteno rīcības plānu izaugsmei, pienācīgi ņemot vērā notiekošo valsts pārvaldes reformu, publisko finanšu pārvaldības reformu, citas saistības Kipras makroekonomikas korekciju programmā un attiecīgās ES iniciatīvas, ņemot vērā Partnerības nolīgumu Eiropas strukturālo un investīciju fondu īstenošanai. Rīcības plāns izaugsmei tiks koordinēts un īstenots, izmantojot vienotu struktūru."
            
            
               2. pants
            
         
         
            
               Šis lēmums ir adresēts Kipras Republikai.
            
            
               Briselē,
            
            
               
                     Padomes vārdā —
               
               
                     priekšsēdētājs
                     […]
               
            
         
         
            
                  
                     (1)
                  OV C 120, 26.4.2013., 1. lpp.
               
               
                  
                     (2)
                  OV L 140, 27.5.2013., 1. lpp.
               
               
                  
                     (3)
                  Padomes Lēmums 2013/236/ES (2013. gada 25. aprīlis), kas adresēts Kiprai, par konkrētiem pasākumiem finanšu stabilitātes un ilgtspējīgas izaugsmes atjaunošanai (OV L 141, 28.5.2013., 32. lpp.).
               
               
                  
                     (4)
                  Padomes Īstenošanas lēmums 2013/463/ES (2013. gada 13. septembris), ar ko apstiprina Kipras makroekonomikas korekciju programmu un atceļ Lēmumu 2013/236/ES (OV L 250, 20.9.2013., 40. lpp.).